Teymur Məmmədov (boksçu)
Teymur Füzuli oğlu Məmmədov (11 yanvar 1993, Rusiya) — Azərbaycanı təmsil edən boksçu və məşqçi. 2011–2017-ci illərdə Azərbaycan yığmasının heyətində çıxış edib. Hal-hazıda isə məşqçi olaraq çalışır. 2008-ci ildə Bolqarıstanda yeniyetmələr arasında Avropa Çemppionatının qalibi olan Teymur Məmmədov 2008–2010-cu illərdə gənclər arasında beş beynəlxalq turnirin hamısında qızıl medala sahib olub. 2010-cu ildə 17 yaşında Azərbaycan çempionu adını qazanan Teymur Məmmədov həmin ilin iyununda baş tutan Avropa Çempionatının final görüşüdə Bolqarıstan nümayəndəsi Tervel Pulev üzərində təmiz qələbə qazanaraq 18 ildən sonra Azərbaycana Avropa Çempionatının qızıl medalını qazandırdı. Həmin ilin sentyabrdaın baş tutan Dünya Çempionatının finalçısı olmaqla isə Teymur Məmmədov 2012-ci il London Olimpiadasına lisenziyanı təmin elədi. Teymur Məmmədov 2012-ci ilin avqustunda Birləşmiş Krallıqın London şəhərində baş tutan XXX Yay Olimpiya Oyunlarının bürünc medalına sahib oldu. Olimpiadadan sora isə Teymur Məmmədov 2013-cü ilin iyununda baş tutan Avropa Çempionatının yalnızca turnirin final görüşündə məğlub olmaqla turniri gümüş medalla başa vurdu. Həmin il o, həm də Dünya Çempionatının bürünc medalına sahib oldu. 2015-ci ilin iyununda I Avropa Oyunlarının qızıl medalına sahib olduqdan sonra Teymur Məmmədovun nəticələri bir qədər zəiflədi. Həmin il Dünya Çempionatında uğursuz çıxış edən Teymur Məmmədov olimpiya lisenziyasına 2016-cı ilin iyununda sahib ola bildi. Bununla belə Rio-de-Janeyro Olimpiadası da Teymur Məmmədov üçün uğursuz oldu və o, medalın bir addımlığında mübarizəsini dayandıraraq olimpiadanı beşinci pillədə başa vurdu. 2017-ci ilin mayında IV İslam Həmrəyliyi Oyunlarının qalibi olduqdan sonra Teymur Məmmədov 24 yaşında idmanla vidalaşdı. Karyerası ərzində Teymur Məmmədov 4 dəfə — 2010, 2011, 2015 və 2017-ci illərdə Azərbaycan Çempionatının qalibi olub. Teymur Məmmədov Azərbaycan idmanında xidmətlərinə görə Azərbaycan Prezidenti İlham Əliyevin 31 avqust 2012-ci il tarixli 2399 nömrəli Sərəncamına əsasən "Tərəqqi" medalı ilə, 29 iyun 2015-ci il tarixli Sərəncamına əsasən isə "Şöhrət" ordeni ilə təltif edilib.